|  |  |
| --- | --- |
|  |  *See artikkel räägib võidusõitjast; ettevõtja kohta vaata artiklit Jüri Vips (ettevõtja)* |

---

**Jüri Vips** (sündinud 10. augustil 2000) on eesti autosportlane, kes 2023. aastal võistles IndyCari sarja viimastel etappidel Rahal Letterman Lanigani tiimis. Varem on ta võistelnud FIA Vormel 2 meistrivõistlustel Hitech Pulse-Eighti meeskonnas. Ta on 2017. aasta Saksamaa Vormel 4 meister ja endine Red Bulli juunior-süsteemi liige.

Karjäär
-------

### Vormel 3

FIA F3 Austria 2019
2017. aastal pärast Vormel 4 Saksamaa meistriks tulemise järel avanes Vipsil võimalus osaleda Prema Powerteami Vormel 3 testimisel. Oktoobris tegi ta debüüdi sarja viimasel etapil Motoparki ridades, asendades Petru Florescud.

Vips sai sõitjakoha Motoparki meeskonnas 2018. aasta FIA Vormel 3 meistrivõistlusteks. Oma esimese sõiduvõidu sai ta kolmandal etapil Norisringil, kus alustas teist sõitu neljandalt kohalt, kuid suutis eduka stardi ja möödasõitude toel esimesena finišeerida. Kokku võitis ta kolm kvalifikatsiooni- ja neli põhisõitu, mis andis talle üldarvestuses neljanda koha. Sama aasta novembris tegi Vips debüüdi Macau Grand Prix'l. Ta lõpetas kvalifikatsioonisõidu neljateistkümnendana ja parandas põhisõidus oma positsiooni seitsme koha võtta. Paraku määrati talle 40-sekundiline karistus punase lipu all tehtud möödasõidu pärast, mis jättis ta lõpparvestuses üheksateistkümnendale kohale.

2019. aastal võistles Vips FIA Vormel 3 meistrivõistlustel Hitech Grand Prix ridades ja saavutas sarja kokkuvõttes neljanda koha. Vips võitis hooajal kokku kolm etappi: põhisõidud Austrias Spielbergis, Suurbritannias Silverstone'is ning sprindisõidu Venemaal Sotšis. Belgia etapil Spa-Francorchampsi ringrajal Vipsi sooritatud möödasõit valiti ka kogu sarja hooaja parimaks möödasõiduks. 28. oktoobril 2019 võistles ta Jaapani Super Formula sarja hooaja viimasel etapil Mugeni meeskonnas. Aasta lõpus osales Vips taas mainekal Macau GP-l, võitis kvalifikatsioonisõidu ning lõpetas põhisõidu teisena, mis oli seni eestlaste kõrgeim koht Macaus.

### 2020. Erinevad sarjad

2020. aasta hooaja eel oli Vipsil ees valik, kas liikuda edasi Vormel 2 sarja või liituda Jaapani Super Formulaga. Finantsilistel kaalutlustel sõlmis Vips lepingu Mugeni meeskonnaga 2020 Jaapani Super Formula hooajaks. Hooaja algus lükati augusti lõppu koroonapandeemia tõttu, ent reisipiirangute tõttu jäi Vips eemale kolmest esimesest etapist; meeskond otsustas Vipsi asendada ning ühtegi sõitu sarjas ta lõpuks ei teinud.

2020. aasta juunis osales Vips Imola ringrajal Vormeli regionaalsete Euroopa meistrivõistluste (FREC) Vormel 3 autode testsõitmisel Soome tiimi KIC Motorsport ridades. Pärast seda teatati, et Vips osaleb nende sõitjana mainitud sarjas. Sõitja mänedžer Marko Asmer ütles, et Super Formula jääb nende prioriteediks, kuid FREC-ist osavõtt jääb nende varuvariandiks, kui osalemine Jaapanis peaks olema raskendatud piirangute tõttu. Ta osales kolmel etapil kaheksast (9 sõitu) ning saavutas teisel etapil Prantsusmaal Paul Ricardi ringrajal kaks kolmandat kohta ning Mugello etapi avasõidul teise koha. Meistrivõistluste üldarvestuses sai ta kaheksanda koha.

21. augustil 2020 teatati, et Vips sõlmis lepingu Vormel 2 meeskonnaga DAMS, kus ta asendab selga vigastanud Sean Gelaeli. 13. septembril jõudis Vips esimese eestlasena Vormel 2 sarjas poodiumile, saavutanud Mugello rajal peetud sõidus kolmanda koha. Ta osales kokku kaheksas sõidus kahekümne neljast ning sai üldarvestuses 16. koha.

### Vormel 2

F2 Silverstone 2021
15. jaanuaril 2021 teatati, et Vips sõidab Vormel 2 täishooaja Hitech Grand Prix' tiimis. Hooaja avavõistlus Bahreinis ebaõnnestus ning etapilt punkte teenida ei õnnestunud. 2021. aasta esimesed punktid Vormel 2 sarjas teenis Vips hooaja teisel etapil Monte Carlos, kui lõpetas esimese sprindisõidu viienda kohaga, teenides kaks lisapunkti võistluse kiireima ringi eest. Päev hiljem lõpetas Vips teise sprindisõidu küll neljandana, kuid tõusis pärast meeskonnakaaslase Liam Lawsoni diskvalifitseerimist kolmandaks. 5. juunil võitis Vips esimese eestlasena Vormel 2 etapi, olles parim Bakuu teises sprindisõidus. Järgmisel päeval toimunud põhisõitu alustas Vips teiselt kohalt, kuid möödus juba stardis meeskonnakaaslasest Liam Lawsonist, võitis ka selle võistluse ning tõusis sarja kokkuvõttes neljandale kohale. Need jäidki selle hooaja ainukesteks võitudeks, lisaks sai ta kahel sõidul teise ja kahel sõidul kolmanda koha, mis andis talle hooaja üldarvestuses kuuenda koha.

F2 Austria 2022
Ta jätkas Hitech GP ridades FIA Vormel 2 sarjas ka 2022. aasta hooajal. Ta alustas hooaega edukalt, teenides kahelt esimeselt etapilt ühe teise ja kolmanda koha ning olles igal sõidul punktikohtadel. Ta sai hooajal kaks kvalifikatsioonivõitu, kuid pidi mõlemad põhisõidud avariide tõttu katkestama. Oma hooaja ainsa sõiduvõidu võttis ta Monza ringraja sprindisõidus, lisaks teenis kokku neli pjedestaalikohta, mis andis talle hooaja üldarvestuses üheteistkümnenda koha.

### Vormel 1

2018. aastal liitus Vips Red Bulli Vormel 1 noorteprogrammiga.

2020. aasta novembris sai Vips FIA superlitsentsi ning 12. novembril 2020 teatati, et temast sai Vormel 1 varusõitja Red Bullile ja nende tütartiimile AlphaTauri. Vips osales detsembris Abu Dhabis Red Bulli Vormel 1 masinaga noorte sõitjate testsõidul, saavutades kuuenda koha. Ta võttis osa samast üritusest ka 2021. aasta detsembris, kui oli Max Verstappeni kõrval teine Red Bulli esindaja.

Ta oli Red Bulli varusõitja ka 2022. aastal ning tegi esimese eestlasena debüüdi Vormel 1 vabatreeningul 2022. aasta Hispaania Grand Prix'l Sergio Perezi asemel.

2022. aasta juunis kõrvaldati Vips Red Bulli tiimi tegemiste juurest võimaliku rassistliku ja homofoobse keelekasutuse tõttu otseülekande platvormil Twitch. Vahejuhtumile järgnes uurimine, mille tulemusel teatas tiim 28. juunil 2022 Vipsiga nii põhi- kui ka juuniortiimis lepingu lõpetamisest. 6. juulil ütles Red Bulli tiimi pealik Christian Horner, et kõik on väärt teist võimalust ning nad jätkavad Vipsi toetamist vaimse tervise ja hariduskäigu seisukohast, mis andis mõista, et sõitja jätkab ikkagi nende juuniortiimis. 19. juulil teatas aga meeskonna nõunik ja noorteprogrammi juht Helmut Marko, et tiim Vipsi enam ei toeta. Hitechi Vormel 2 tiim andis teada, et sõitja esindab neid sarjas hooaja lõpuni.

### IndyCar

2022. aasta oktoobris osales Vips USA-s Sebringi ringrajal IndyCari sarja Rahal Letterman Lanigani tiimi vormeli testimisel, kus saavutas viie osaleja seas paremuselt teise aja. 13. märtsil 2023 sai ta taas võimaluse sama tiimi vormelit testida Barber Motorsports Parki ringrajal, kuna tiimi põhisõitja Jack Harvey oli vigastada saanud.

2023. aasta viimaste IndyCari etappide eel lõpetas Rahal Letterman Lanigani tiim lepingu Jack Harveyga ning viimasel kahel etapil sõitis tema asemel nr 30 autos Jüri Vips. Portlandi-debüüdil sai ta 18. koha, mis oli parim esimest hooaega sõitvate sõitjate arvestuses. Oma teisel ja ühtlasi hooaja viimasel etapil Laguna Seca ringrajal kvalifitseerus ta põhisõidule seitsmendana, kuid mootorivahetuse tõttu startis kolmeteistkümnendana. Põhisõidu esimeses kurvis sattus ta avariisse ning vigastas autot. Pärast pikka autoremonti sai Vips rajale naasta ning finišeeris 24. kohal, millega kogus piisavalt punkte, et olla hooaja lõikes 22 parima auto hulgas ja teenida sellega tiimile rahalist boonust.

Talendijaht
-----------

2009. aastal osales Vips kaheksa-aastaselt Eesti telesaates "Talendijaht", kus demonstreeris oma peastarvutamise oskusi (miljoni piires). Vipsi oskus avaldas niivõrd muljet, et ta võitis saate ja sai auhinnaks pool miljonit Eesti krooni.

Tulemused
---------

| Hooaeg | Sari | Meeskond | Sõite | Võite | Kval.v | Kiir.r | Poodiume | Punkte | Koht |
| --- | --- | --- | --- | --- | --- | --- | --- | --- | --- |
| 2016 | Saksamaa Vormel 4 meistrivõistlused | Prema Powerteam | 24 | 0 | 0 | 0 | 5 | 138 | 6. |
| Itaalia Vormel 4 meistrivõistlused | 18 | 1 | 2 | 3 | 8 | 140 | 5. |
| 2016–17 | MRF Challenge Vormeli sari 2000 | MRF Racing | 15 | 0 | 0 | 0 | 3 | 135 | 6. |
| 2017 | Saksamaa Vormel 4 meistrivõistlused | Prema Powerteam | 21 | 2 | 0 | 0 | 7 | 245,5 | **1.** |
| Itaalia Vormel 4 meistrivõistlused | 9 | 1 | 2 | 2 | 5 | 114 | NCdagger |
| FIA Vormel 3 Euroopa meistrivõistlused | Motopark | 3 | 0 | 0 | 0 | 0 | 0 | NC‡ |
| 2018 | FIA Vormel 3 Euroopa meistrivõistlused | 30 | 4 | 3 | 6 | 8 | 284 | 4. |
| Macau Grand Prix | 1 | 0 | 0 | 0 | 0 | N/A | 19. |
| 2019 | FIA Vormel 3 meistrivõistlused | Hitech Grand Prix | 16 | 3 | 1 | 1 | 4 | 141 | 4. |
| Macau Grand Prix | 1 | 0 | 1 | 0 | 1 | N/A | **2.** |
| Super Formula | Team Mugen | 1 | 0 | 0 | 0 | 0 | 0 | 23. |
| 2020 | Vormeli regionaalsed Euroopa meistrivõistlused | KIC Motorsport | 9 | 0 | 0 | 3 | 3 | 81 | 8. |
| FIA Vormel 2 meistrivõistlused | DAMS | 8 | 0 | 0 | 0 | 1 | 16 | 16. |
| Vormel 1 | Aston Martin Red Bull Racing | Testsõitja |
| Scuderia AlphaTauri Honda |
| 2021 | FIA Vormel 2 meistrivõistlused | Hitech Grand Prix | 23 | 2 | 0 | 1 | 6 | 120 | 6. |
| Vormel 1 | Aston Martin Red Bull Racing | Testsõitja |
| 2022 | FIA Vormel 2 meistrivõistlused | Hitech Grand Prix | 28 | 1 | 2 | 4 | 5 | 114 | 11. |
| Vormel 1 | Oracle Red Bull Racing | Testsõitja |
| Scuderia AlphaTauri |
| 2023 | IndyCar | Rahal Letterman Lanigan | 2 | 0 | 0 | 0 | 0 | 18 | 33. |
|

dagger Ei sõitnud piisavalt sõite, et saada tulemust kirja.  
‡ Osales külalisvõistlejana.

Isiklikku
---------

Tema elukaaslane on Raffaella Alencar. Nad kihlusid 2024. aasta 9. veebruaril Chicagos.

Viited
------

1. ↑  What the Internet wants to know about Juri Vips Hitech GP Youtube, 07.07.2021.
2. ↑  Christopher Krutto: Pikk võistluspaus saab läbi: Vips teeb IndyCaris debüüdi Postimees Sport, 28.08.2023.
3. ↑  Jüri Vipsile avanes võimalus proovida end soovitud sarjas ERR Sport, 11.10.2017.
4. ↑  ADAC F4 champion Juri Vips seals 2018 F3 seat with Motopark Formula Scout, 20.02.2018.
5. ↑  F3 sarjas esimese võidu saanud Vips: võimalus on veel meistritiitlit püüda ERR Sport arhiiv, 24.06.2018.
6. ↑  Vips oli F3 sarja viimasel etapil võidukas, Aron pjedestaalil ERR Sport, 14.10.2018.
7. ↑  Jüri Vips saab Red Bulli värvides esimese stardi ERR Sport, 13.11.2018.
8. ↑  Ticktum's second Macau GP success Autosport, 22.11.2018.
9. ↑  Selgus Jüri Vipsi järgmise hooaja võistlussari ERR Sport, 05.12.2018.
10. ↑  VIDEOD | Jüri Vipsi möödasõit valiti hooaja parimaks ERR Sport, 27.12.2019.
11. ↑  Vips saab kihutada Jaapani Super Formula sarjas, kust on üks samm F1 autosse ERR Sport, 21.10.2019.
12. ↑  "Esikohalt alustanud Vips loovutas kuulsal Macau GP-l ühe positsiooni" ERR sport, 17.11.2019.
13. ↑  Alvar Tiisler: Jüri Vipsi uue hooaja töökoht sai paika ERR Sport, 03.01.2020.
14. ↑  Jüri Vips: F2 on kulukas ja Red Bull ei tahtnud maksta ERR Sport, 06.02.2020.
15. ↑  Jüri Vipsi hooaeg uues sarjas algab augusti lõpus ERR Sport, 11.06.2020.
16. ↑  "Jüri Vips jääb Super Formula avaetapilt eemale" ERR Sport, 19.08.2020.
17. ↑  Vipsil ilmselt jääbki Super Formula sarjas startimata ERR Sport, 09.11.2020.
18. ↑  Jüri Vips pääses Imola ringrajal pärast pikka pausi tagasi rooli ERR Sport, 25.06.2020.
19. ↑  Juri Vips to race in Formula Regional Europe with KIC Formula Scout, 28.06.2020.
20. ↑  Marcus Simmons: Red Bull Junior Vips adds Formula Regional campaign to his 2020 season Autosport, 29.06.2020.
21. ↑  Jüri Vips tuli Prantsusmaal kahel korral pjedestaalile ERR Sport, 23.08.2020.
22. ↑  Jüri Vips sai Itaalias teise koha ERR Sport, 03.10.2020.
23. ↑  "Jüri Vips sõlmis lepingu vormel-2 meeskonnaga" ERR Sport, 21.08.2020.
24. ↑  "Vips edestas F2 etapil Schumacherit ja jõudis esimest korda pjedestaalile" ERR Sport, 13.09.2020.
25. ↑  Kaspar Ruus: AMETLIK | Jüri Vips kihutab tuleval hooajal F2-sarjas Delfi Sport, 15.01.2021.
26. ↑  "Vips ebaõnnest Bahreinis" Postimees Sport, 27.03.2021.
27. ↑  "Vips sai Monacos viienda koha ja sõitis välja kiireima ringiaja" Postimees sport, 21.05.2021.
28. ↑  "Jüri Vips pääses Monacos ootamatult poodiumile, võidumees diskvalifitseeriti" Delfi Sport, 22.05.2021.
29. ↑  Jüri Vips võitis Bakuus teise sõidu järjest ERR Sport, 06.06.2021.
30. ↑  Jüri Vips lõpetas esimese F2 täishooaja kuuendana ERR Sport, 12.12.2021.
31. ↑  Jüri Vips jätkab uuel hooajal samas meeskonnas ERR Sport, 14.01.2022.
32. ↑  Vips pääses hooaja avaetapil pjedestaalile ERR Sport, 20.03.2022.
33. ↑  Avaringil kogetud ebaõnn jättis Vipsi esmakordselt punktideta ERR Sport, 23.04.2022.
34. ↑  Vips pidi eksimuse tõttu põhisõidu katkestama ERR Sport, 24.04.2022.
35. ↑  Vips sõitis liidrikohalt vastu rajabarjääri ja katkestas ERR Sport, 12.06.2022.
36. ↑  Vips lõpetas hooaja korraliku esitusega ERR Sport, 20.11.2022.
37. ↑  "Jüri Vips liitub Red Bulli vormelitiimi noorteprogrammiga" ERR sport, 20.10.2018.
38. ↑  Jaan Martinson: "Vips teeb ajalugu! Temast sai Eesti esimene F1 sarja varusõitja" Delfi Sport, 12.11.2020
39. ↑  "Alonso fastest in F1 Abu Dhabi young driver test for Renault". 15.12.2020.
40. ↑  FOTOD | Vips sõitis Abu Dhabi testimisel Red Bulli vormeliga seina ERR Sport, 14.12.2021.
41. ↑  F1 vabatreeningul osalenud Jüri Vips tegi Eesti autospordiajalugu ERR Sport, 20.05.2022.
42. ↑  Red Bull kõrvaldas Jüri Vipsi solvava keelekasutuse tõttu tiimi tegemiste juurest ERR Sport, 21.06.2022.
43. ↑  Red Bull lõpetas Jüri Vipsiga lepingu ERR Sport, 28.06.2022.
44. ↑  Jüri Vips saab siiski Red Bullis jätkata ERR Sport, 06.07.2022.
45. ↑  Red Bull lõpetas Vipsi toetamise ERR Sport, 19.07.2022.
46. ↑  Jüri Vips jätkab Hitechis ja F2 sarjas ERR Sport, 29.06.2022.
47. ↑  Jüri Vips näitas IndyCari testimisel paremuselt teist aega Jüri Vips näitas IndyCari testimisel paremuselt teist aega Delfi Sport, 13.10.2022.
48. ↑  VIDEO | IndyCari autosse istunud Jüri Vips oli testimisel tiimikaaslastest aeglasem Delfi Sport, 14.03.2023.
49. ↑  Christopher Krutto: Pikk võistluspaus saab läbi: Vips teeb IndyCaris debüüdi Postimees Sport, 28.08.2023.
50. ↑  Karl Mihkel Eller: Vips oli IndyCari debüüdil parim kollanokk ja sai talle pandud ülesandega hakkama Postimees Sport, 04.09.2023.
51. ↑  Rasmus Vatter: VIDEO | Totaalne ebaõnn! Vips tegi stardis avarii ja sai kogemata tiimibossi pojalt sugeda Delfi Sport, 11.09.2023.
52. ↑  Christopher Krutto: VIDEO ⟩ Hullumeelses stardis autot ja kätt vigastanud Vips tõi tiimile pea miljon dollarit Postimees Sport, 11.09.2023.
53. ↑  «Talendijahi» võitja annetab osa rahast puudega lastele Elu24 arhiiv, 02.06.2009.
54. 1 2  "Instagram". *www.instagram.com*. Vaadatud 12. veebruaril 2024.
55. ↑  "Instagram". *www.instagram.com*. Vaadatud 12. veebruaril 2024.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Jüri Vips** |